Virtuele Comrades bied unieke uitdaging | Netwerk24
Virtuele Comrades bied unieke uitdaging
Lydia Mosia het die 21.1 km-afdeling van die Virtuele Comrades in 2:29:05 afgelê. Foto: Verskaf
Atlete van die Maluti-multisportklub in Bethlehem het op 14 Junie aan die virtuele Comrades-uitdaging, Race the Comrades Legends, deelgeneem.
Hoewel dié deelnemers nie die 90 km teen Polly Shortts af, verby Cato Ridge, Harrison Flats, Inchanga, Drummond (die halfpadmerk), op en af oor Botha's Hill, deur Hillcrest en Kloof, teen Field's Hill af, deur Pinetown, teen Cowies Hill uit en dan af na Durban gehardloop het nie, moes hulle die koue van die Oos-Vrystaat aandurf.
Volgens Melissa Maritz, voorsitter van die klub, het altesaam 28 klublede aan die virtuele Comrades deelgeneem. Sy sê almal het die wedloop baie geniet, al was dit vreeslik koud.
"Die koue het mense sommer net nog meer van 'n uitdaging gegee om te oorkom. Dit was vir hulle ook lekker om bekende gesigte weer langs die pad te sien."
Die wêreld se grootste ultrawedloop, wat al sedert 1921 gehardloop word, is in Mei weens die Covid-19-pandemie gekanselleer.
Die Comrades-vereniging (CMA) het toe sy seën oor dié virtuele wedloop uitgespreek.
Die deelnemers kon aan wedlope oor 5 km, 10 km, 21,1 km en 45 km deelneem.
Dapperes kon uiteraard ook die 90 km-wedloop aandurf.
Die CMA het vroeër in 'n verklaring gesê die virtuele Comrades is 'n konsep gegrond op die stories van die Comrades se grootste legendes.
Atlete kon teen hul eie pas hardloop en hul tye met toestelle soos Strava, Endomondo, Garmin, Polar en Suunto op die Comrades-webblad a?aai. Hul uitslae is dan bereken.